মেয়াদ পূর্তিতে ডাবল বেনিফিট স্কিম হিসাব নগদায়ন (উত্তোলন) করতে আসা এক গ্রাহক দেখলেন, লভ্যাংশের বিপরীতে ১৫ শতাংশ হারে আয়কর কাটা হয়ে গেছে। গ্রাহকের প্রশ্ন: ‘আমার এক কলিগের আপনার ব্যাংকেই তো আরেকটি ডাবল বেনিফিট অ্যাকাউন্ট ছিল, তার হিসাব থেকে নাকি আপনারা ১০ শতাংশ হারে আয়কর কেটেছেন, কিন্তু আমার বেলায় ১৫ শতাংশ কেন?’ ব্যাংকার: ‘আপনার কলিগ নিশ্চয় টিআইএনধারী।’ গ্রাহক: ‘আমিও তো টিআইএনধারী।’ ব্যাংকার : ‘সরি স্যার, হিসাব খোলার সময় আপনার টিআইএন সনদটি আমাদের কাছে জমা করেননি, তাই আপনার ক্ষেত্রে ১৫ শতাংশ হারেই আয়কর কাটা গেছে।’ গ্রাহক, অগ্নিশর্মা হয়ে বলে ওঠলেন, ‘হিসাব খোলার সময় তো আপনারা আমার কাছে টিআইএন সনদ চাননি। আমার আয়করের পাঁচ শতাংশ টাকা আপনার ব্যাংককেই পরিশোধ করতে হবে, আমি করব না।’ গ্রাহকের এই দাবি মানা না গেলেও দাবিটি একেবারেই অযৌক্তিক নয়। এখানেও সংশ্লিষ্ট ব্যাংকার তথ্য না দেওয়ার কারণে গ্রাহকের আর্থিক ক্ষতির দায় এড়িয়ে যেতে পারেন না।